
Regler for klagenemnda ved Universitetet i Tromsø

Generelt

En ny lov om universiteter og høyskoler av 1. april 2005 nr. 15 trådte i kraft 01.08.05. Den nå opphevede universitetsloven av 1995 hadde i kapittel 6 egne regler om styrets klagenemnd. I flere år har universitetet hatt en sentral klagenemnd, underlagt egne regler fastsatt av universitetsstyret. Årsrapport for klagenemndas virksomhet i 2004 er lagt fram som orienteringssak i dette styremøtet. 

Den nye universitetsloven viderefører ordningen med en sentral klagenemnd, men med vesentlige realitetsendringer. Bestemmelser om klagenemnda finnes i kapittel 5 i den nye loven, se vedlegg 1. Endringene gjør det nødvendig å fastsette nye regler, instruks, for den sentrale klagenemnda. 

Det skal ikke lenger være en styrets klagenemnd som avgjør klager og saker på styrets vegne. Klagenemnda skal nå behandle klager over enkeltvedtak og, etter styrets bestemmelse, andre klagesaker fra studentene. Dette innebærer at klagenemnda nå også vil være klageinstans for klager over enkeltvedtak truffet av universitetsstyret selv. Enkeltvedtak er i forvaltningsloven § 2 første ledd bokstav b) definert som vedtak som gjelder rettigheter eller plikter til en eller flere bestemte personer. For universitetet har dette mest prinsipiell betydning, da det ikke vil innebære noen særlig endring av etablert forvaltningspraksis. Saksområder som vedrører enkeltpersoner er i stor grad delegert til underliggende organer.

Utkastet til nye regler for klagenemnda bygger i stor grad på universitetets gjeldende regler for styrets klagenemnd. Universitetsdirektøren foreslår at den nye klagenemnda kalles universitetets klagenemnd. Forslaget til nye regler innebærer også noen nye delegasjoner av enkelte sakstyper til klagenemnda. Nedenfor vil de enkelte punkter i det nye forslaget til regler bli kommentert. Et utkast til instruks for universitets klagenemnd er lagt ved, se vedlegg 2. Forslag som innebærer en endring i forhold til gjeldende regler for styrets klagenemnd, er markert med kursiv.

Kommentarer til det enkelte punkt i utkastet til nye regler

Punkt I. Universitetet i Tromsø skal ha en sentral klagenemnd som skal behandle klager over enkeltvedtak og andre saker fra studentene som beskrevet i punkt III.

Kommentar: Det er ikke lenger tale om universitetsstyret klagenemnd, men universitetets klagenemnd. Dette innebærer at klagenemnda også vil bli klageinstans for enkeltvedtak fattet av universitetsstyret i studentsaker.

Punkt II. Klagenemnda skal ha fem medlemmer med personlige varamedlemmer, jf. lov om universiteter og høyskoler § 5-2 (2), oppnevnt av universitetsdirektøren. Leder og varamedlem for leder skal fylle de lovbestemte krav for lagdommere. De skal ikke være tilsatt ved Universitetet i Tromsø. To av medlemmene skal være vitenskapelig ansatte ved universitetet, og to skal være studenter. Studentrepresentantene oppnevnes med ett års funksjonstid. De øvrige medlemmene oppnevnes med tre års funksjonstid. 

Medlem av universitetsstyret kan ikke være medlem av klagenemnda. Medlem som har medvirket ved saksbehandlingen eller avgjørelse i det påklagde saksforhold, kan ikke delta ved behandling av klage over dette i klagenemnda. 

Er teknisk-administrativ tilsatt part i en klagesak, fratrer en av de vitenskapelige representantene etter loddtrekning, og styret utpeker en teknisk-administrativ tilsatt til å tiltre i nemnda. Lederen er ikke med i loddtrekningen.

Et medlem med varamedlem(mer) blir sittende inntil nytt medlem er oppnevnt, selv om funksjonstiden er utløpt. Et medlem fortsetter også til behandlingen av påbegynte saker er avsluttet. 

Kommentar: I dag oppnevnes medlemmene av rektor og universitetsdirektøren i fullmaktssak på vegne av universitetsstyret etter forslag fra avdelingene og studentstyret NSU-Tromsø. Hvert år gjennomføres det rutinemessig oppnevning av nye medlemmer etter som medlemmenes funksjonstid går ut. I tillegg må det av og til oppnevnes midlertidige medlemmer, som for eksempel når de faglige medlemmene har forskningstermin. Det vil forenkle saksbehandlingen noe om universitetsdirektøren selv kan oppnevne medlemmer etter forslag fra enhetene. Universitetsdirektøren foreslår derfor at medlemmene oppnevnes av universitetsdirektøren. Alternativet er at dette endres til at universitetsstyret oppnevner medlemmene, slik at oppnevningen vil bli på samme måte som oppnevningen av medlemmer til styrets klagenemnd har vært. Universitetsdirektøren legger til grunn at de medlemmer som alt er oppnevnt til styrets klagenemnd fortsetter i universitetets klagenemnd inntil den fastsatte funksjonstiden utløper.  

I gjeldende regelverk for styrets klagenemnd er det en regel om at dersom en teknisk-administrativ tilsatt er part i klagesaken, skal en av de vitenskapelige medlemmene byttes med en teknisk-administrativ tilsatt. Denne regelen har aldri vært praktisert og universitetsdirektøren ser heller ikke hvorfor det skulle være behov for en slik bestemmelse. Det foreslås derfor at denne bestemmelsen ikke videreføres. 

Det skal oppnevnes personlige varamedlemmer, men universitetsdirektøren har også praktisert regelen slik at dersom både den faste representanten og det personlige varemedlemmet ikke kan møte, kalles varamedlemmet til det andre faste medlemmet av samme gruppe, tilsatt eller student, inn. Dette har vist seg å være nødvendig da det ofte er vanskelig å finne møtetidspunkt som passer for alle medlemmene. Universitetsdirektøren legger til grunn at denne praksisen kan videreføres.  


Punkt III. Klagenemnda behandler følgende saker:

a. Klager over enkeltvedtak som gjelder studenter og søkere til studier ved              Universitetet i Tromsø.

b. Klager over formelle feil ved eksamen, jf. lov om universiteter og høyskoler § 5-2.
c. Saker etter lov om universiteter og høyskoler §§ 4-7 annullering av eksamen eller prøve, 4-8 utestenging og bortvisning, 4-9 (5) utestenging grunnet straffbare forhold og § 4-10 utestenging etter skikkethetsvurdering.

Kommentar: Eksempler på hvilke klager som skal behandles av klagenemnda, er klager over avslag på søknad om studieplass, utsatt studiestart, permisjon, særlig tilrettelegging, dispensasjon fra tregangersregelen, dispensasjon fra registreringsfristen, tap av studierett og fritak fra eksamen. Dette omfatter klager over vedtak som gjelder både ordinære studenter og doktorgradsstudenter. Muligheten studentene har til å kunne klage over formelle feil ved eksamen er en særskilt klageording som også fulgte av tidligere universitetslov. Disse sakene har til nå vært behandlet av styrets klagenemnd og universitetsdirektøren foreslår dette videreført for universitets klagenemnd.  

Styrets klagenemnd behandler i dag saker vedrørende annullering av eksamen og utestenging på grunn av fusk ved eksamen. Dette fungerer tilfredsstillende og universitetsdirektøren ønsker å videreføre dette. I tillegg ønsker universitetsdirektøren at klagenemnda nå skal kunne bortvise og utestenge studenter som opptrer på en måte som virker grovt forstyrrende for medstudenters arbeid, jf. lov om universiteter og høyskoler § 4-8 første ledd og studenter som grovt klandreverdig har opptrådt på en slik måte at det er skapt fare for liv eller helse for pasienter, klienter, elever eller andre som studenter har å gjøre med som del i klinisk undervisning eller praksisopplæring, jf. lov om universiteter og høyskoler § 4-8 andre ledd. Disse sakene er per i dag ikke delegert til styrets klagenemnd. Til nå har universitetet ikke hatt slike bortvisnings- og utestengingssaker. Ut fra målsetningen om at styret skal behandle mer generelle og studiepolitiske saker, vil det være hensiktsmessig at klagenemnda også behandler denne typen saker som vil gjelde enkeltpersoner. 

Etter lov om universiteter og høyskoler § 4-9 kan studenter utestenges på grunn av straffbare forhold. Det er en nasjonal nemnd som avgjør saker etter denne bestemmelsen, men på grunnlag av uttalelse fra styret selv eller institusjonens klagenemnd. Departementet fastsetter hvilke utdanninger som er omfattet av denne bestemmelsen, og per i dag er bestemmelsen bare aktuell ved universitetet for praktisk-pedagogisk utdanning og de studier dette er en integrert del av. Til nå har ingen studenter blitt utestengt på et slikt grunnlag ved universitetet. Dersom det i fremtiden oppstår slike saker, ønsker universitetsdirektøren at universitetets klagenemnd gir uttalelse til den nasjonale nemnda. 

Universitetsstyret selv eller universitetets klagenemnd kan etter innstilling fra egen skikkethetsnemnd vedta at en student ikke er skikket for yrket og dermed kan utestenges fra studiet, jf. lov om universiteter og høyskoler § 4-10. Disse sakene er per i dag ikke delegert fra styret og universitetsdirektøren ønsker at universitetets klagenemnd også behandler disse sakene. Per i dag er bare praktisk-pedagogisk utdanning omfattet av skikkethetsvurdering og ingen studenter har til nå blitt utestengt etter denne bestemmelsen. Universitetet i Tromsø har tidligere uttalt til departementet at universitetet ønsker at ordningen med skikkethetsvurdering skal utvides til å omfatte også helsestudiene: herunder medisin, farmasi, odontologi og psykologi.  

Klageinstans i forhold til vedtak i saker etter lov om universiteter og høyskoler § 4-7, 4-8, 4-9 og   4-10 er departementet eller særskilt nasjonalt klageorgan opprettet av departementet.

Punkt IV. Avgjørelsen skjer i møte. Nemnda avgjør om det er grunn til å innkalle klageren og den eventuelle motpart til å møte for nemnda eller til å innhente uttalelser fra andre instanser. 


Kommentar: Dette punktet foreslås videreført uendret. 


Punkt V. Klagenemnda er vedtaksfør når lederen eller varamedlem for leder og to andre medlemmer er til stede. Nemndas avgjørelser i klagesaker kan ikke påklages. 


Kommentar: Ordlyden i dette ledd er endret slik at den er i tråd med lov om universiteter og høyskoler § 5-1 nr. 4. Tidligere måtte tre andre medlemmer være til stede i tillegg til leder for at klagenemnda skulle være vedtaksdyktig.

Punkt VI. Forsknings- og studieavdelinga er sekretariat for klagenemnda.

Kommentar: Forskningsavdelinga og Studieavdelinga ble slått sammen med virkning fra 1. januar 2005. Tidligere var det Studieavdelinga som var sekretariat for styrets klagenemnd. 
Punkt VII. Reglene gjelder fra 01.01.06.

Kommentar: Universitetsdirektøren vurderer det som hensiktsmessig at de nye reglene for universitetets klagenemnd tar til å gjelde fra årsskiftet, slik at styrets klagenemnd kan fullføre sin virksomhet ut dette semesteret etter den gamle instruksen. Studentmedlemmenes funksjonstid går også ut ved årsskiftet. 

På grunnlag av ovennevnte gis følgende innstilling til

vedtak:

Universitetsstyret slutter seg til det fremlagte forslag til regler for klagenemnda ved Universitetet i Tromsø.

Reglene skal gjelde fra 01.01.06.

Tromsø, 08.11.2005

	Jan Larsen

	Eirik Liland

	
	forsknings- og studiedirektør

